पी वी नरसिंहराव ने नेतृत्व में मनमोहन सिंह, मोंटेक सिंह अहलूवालिया और सी चिदंबरम तथा उनके सहयोगियों की टीम ने रुपए के अवमूल्यन के साथ नई आर्थिक नीति या आर्थिक सुधारों की शुरुआत की। इसे बाद में जा कर उदारीकरण, प्राइवेटीकरण और वैश्वीकरण कहा गया। इसके मुख्य वास्तुकार विश्व बैंक के सलाहकार अर्थशास्त्री मनमोहन सिंह थे। हाल के अपने एक साक्षात्कार में चिदंबरम ने कहा कि इन नीतियों की मजबूत नींव रखने वालों के सबसे पुरजोर समर्थक और अगुआ मनमोहन सिंह थे। मनमोहन सिंह, चिदम्बरम और मोंटेकसिंह आहलूवालिया तीनों राजनेता कम, पश्चिम में पढ़े-लिखे अर्थशास्त्री और टेक्नोक्रेट अधिक थे। आजादी के बाद पहली बार देश की अर्थव्यवस्था का मुख्य वास्तुकार जननेता नहीं, एक अर्थशास्त्री बना, जो बाद में बिना कोई चुनाव जीते, चोर दरवाजे से (राज्यसभा के माध्यम से) संसद में प्रवेश कर, पहले देश का वित्त मंत्री, फिर लगातार दस वर्षों तक देश का प्रधानमंत्री रहा। इसकी अगुआई ने जिन नीतियों को शुरू किया गया, उन्हें ही उसके बाद आने वाली सभी सरकारों ने आगे बढ़ाया। इसमें कांग्रेसियों से लेकर धुर दक्षिणपंथी भाजपाई और जयप्रकाश लोहिया के शिष्य तथा अपने को संसदमार्गी वामपंथी कहने वाले सभी शामिल थे। देश की शायद ही कोई संसदमार्गी पार्टी रही हो, जिसने इन पच्चीस वर्षो में केंद्र में सत्तारूढ़ दलों का हिस्सा बन, इन नीतियों का समर्थन न किया हो। कुछेक बाहर से इन सरकारों का समर्थन करते रहे हैं। इन नीतियों के पुरजोर से पुरजोर समर्थक से ले कर धुर विरोधी तक एक बात पर पूर्ण सहमत थे कि ये नीतियां आजादी के बाद की आर्थिक नीतियों से मात्रात्मक तौर पर नहीं, बल्कि गुणात्मक तौर पर भिन्न हैं और इन नीतियों के परिणाम के बारे में दो बिलकुल विपरीत संभावनाएं व्यक्त की गई थीं।